Breaking Bad (Stason 1)

La Stason 1 ëd Breaking Bad a l'é fàita da 7 episòdi e a l'é stàita mandà ant jë Stat Unì d'América da gené a Mars 2008 an lenga anglèisa original sël canal AMC e an Piemont da novèmber a dzèmber 2008 an lenga italian-a sël canal AXN.

Antrigh

Walter White, stranomà Walt (Bryan Cranson) a fa na vita normal e arzervà da professor ëd chìmica al liceo. A viv a Albuquerque, an Neuv Méssich, con soa fomna ch'a speta Skyler (Anna Gunn) e sò fieul, Walter Junion (RJ Mitte), ch'a l'ha na paràlisi dël servel. La vita ëd Walter a l'é nen garbojà, fin-a cand, ël dì 'd soa festa dij 50 agn, a-j diagnòstico 'n càncher polmonar. Walter a decid d'intré ant ël narcotràfich për buté da part n'ardità bastanta për l'evnì ëd soa famija, prima ëd dovèj rend-se a sò càncher. Chiel a espluata soa conossensa dla chìmica për cheuse na metanfetamin-a motobin potenta, con l'agiut d'un ëd sòj vej student liceaj: Jesse Pinkman (Aaron Paul).

Ij doi a preuvo a vende sò prodot a 'n distributor ëd dròga stranomà Krazy Eight, ma chiel-sì a chërd che Walter a l'é 'n polissiòt an borghèis e a tenta 'd masselo. Walter a riess a difendse, massand Krazy-Eight e sò cambrada. Walter, motobin disturbà da j'event afros, a së sfòga an piorand con Jesse. An tornand a ca, Walter e soa famija a discuto 'd pian a longh perìod për combate 'l tumor. Mentre Waltet a l'ancamin a mostra 'd preferì rend-se a la mal pitòst che sotmët-se a tùit j'efet colateraj dla chemioterapìa, a la fin soa famija a lo conseja 'd fè 'l tratament e chiel a lo fa.

A Walter a-j eufr ëd giutelo con ij fre sanitari sò cugnà Hank Schrader (Dean Norris), ch'a l'é n'agent dla DEACòrp ëd la polissìa djë Stat Unì dedicà a la lòta al narcotràfich, e da Elliott (Adam Godley), sò vej sòcio d'afé. Tutun Walter a arfuda tùit j'agiut, e as paga ij fre sanitari con ij sòld vagnà da la metanfetamin-a, combin ch'a dis a soa famija ch'a l'é Elliot ch'a paga për chiel. Walter peui a cissa Jesse a vende sò prodot a Tuco (Raymond Cruz), un distributor ëd dròga psicopàtich. Ij doi a taco a progeté la chërsùa dl'atività an roband da na bòita un botal ëd metilamin-a, na sostansa ch'a-j përmëtt ëd prontè 'd partìe pì gròsse për Tuco. Walter a ancamin-a a afesse a soa vita segreta e as fa conòsse con lë stranòm "Heisemberg" për stërmé soa identità.

Nòte

Categorìa:Television american-a